পৃথিবী দু হাজার এক সালের এগারোই সেপ্টেম্বর যা ছিল, এখন এই পনেরো বছরে তার চেয়ে কি শান্তিপূর্ণ হয়েছে? না, হিংসা আরো বেড়ে গিয়েছে? নিজেরাই আপনারা সে প্রশ্নের উত্তর জানেন। আল কায়েদা, তালিবান, জামাত, হুরিয়ত— এসব জঙ্গি ও চরমপন্থী গোষ্ঠী তো ছিলই। এখন তার সঙ্গে যুক্ত হয়েছে আই এস, বোকো হারাম-জাতীয় ভয়ঙ্কর, হিংস্র সব দল, যাদের ঘাতকেরা যে কোনো মুহূর্তে পৃথিবীর যে কোনো জায়গায় যে কোনো মানুষকে শেষ করে দেওয়ার জন্যে তৈরি হচ্ছে। প্যারিস, বেলজিয়াম, লন্ডন, আমস্টারডামের মতো সুরক্ষিত শহরও আজ নিরাপদ নয়। নিউ ইয়র্ক তো গেছেই। কলকাতা, দিল্লি, মুম্বই, বেঙ্গালুরু, ঢাকা, ইসলামাবাদ— কখন যে কোথায় কত নিরীহ মানুষের মৃত্যু হবে, কেউ বলতে পারে না।